termorude
Termorude, isoleringsrude, rude bestående af to eller flere lag glas samlet med en gasblanding imellem. Det første patent på en termorude blev taget i USA i 1865, men først i 1930'erne blev termoruder videreudviklet, og i 1960'erne fik de den form, som kendes i dag med glas limet på et hult afstandsprofil af aluminium, galvaniseret stål eller varm kant, hvori der er et kemisk tørremiddel, som opsuger fugten og hindrer dug mellem glassene.
Med nye glastyper (lavemissionsglas/energiglas) opnås væsentlig bedre isoleringsevne (U-værdi) i kombination med gasfyldning af argon eller krypton i luftmellemrummet, dvs. jo lavere U-værdi, desto bedre isolering og dermed mindre varmetab. Termoruder med solafskærmende glas forhindrer overophedning i forhold til almindeligt glas, dvs. de har en mindre g-værdi.
Termoruders tekniske funktion beskrives først og fremmest ved U/LT/g-værdierne, dvs. isoleringsevnen (U-værdi), hvor meget lys kommer ind, dvs. sollystransmittansen (LT i %), og hvor meget totalsolenergi der kommer ind (g-værdi i %). Se også vinduesglas.